Liubiečius

Liubiečius – ežeras Lietuvoje, Varėnos rajone, 8,5 km į šiaurę nuo Perlojos. Ežero ilgis iš pietvakarių į šiaurės rytus – 0,39 km, plotis – iki 0,16 km. Altitudė 130,6 m. Krantai aukštoki, apaugę pavieniais medžiais. Aplinkui plyti dirbami laukai ir pievos. Pietinėje pakrantėje įrengtos kaimo kapinaitės. Šalia įsikūrę Biniūnų I ir Arčiūnų kaimai. Ežeras nenutekantis, priklauso Karmės upelio baseinui (Amarnios baseinas). Etimologija Galimas dvejopas ežero pavadinimo aiškinimas: tai archajiškas vandenvardis, sietinas su baltiška šaknimi lub-/laub- (iš jos – lùbos „kambario stogo lentos“, lubnià, lùbnė „darbinės rogės“, laũbti „kasti, rausti“); tačiau kadangi ežeras nedidelis, o vandenvardžio daryba slaviška, todėl galima jį sieti su slavizmu liùbas (lenk. luby, bltr. любый) „mielas, malonus“ arba su bltr. лубяністы „tvirtas, sužiedėjęs“, лубяны „tvirtas, ištemptas, kaip luobas, karna“. Šaltiniai